**Ministru kabineta noteikumu projekta “Grozījumi Ministru kabineta 2015.gada 14.jūlija noteikumos Nr.397 “Izglītības iestāžu un citu Izglītības likumā noteikto institūciju reģistrācijas kārtība”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījums Ministru kabineta 2015.gada 14.jūlija noteikumos Nr.397 “Izglītības iestāžu un citu Izglītības likumā noteikto institūciju reģistrācijas kārtība”” (turpmāk – projekts) ir izstrādāts saskaņā ar:  1) Izglītības likuma 14.panta 8.punktu, kas nosaka, ka Ministru kabinets nosaka izglītības iestāžu un citu Izglītības likumā noteiktu institūciju reģistrācijas un akreditācijas, tajā skaitā ārkārtas akreditācijas un akreditācijas anulēšanas, kārtību;  2) Izglītības likuma 24.panta trešās daļas pēdējo teikumu, kas nosaka, ka iesniegumam par koledžas reģistrāciju papildus pievienojami dokumenti, kas apliecina koledžas resursu (piemēram, finanšu resursi, materiāltehniskā un informatīvā bāze, akadēmiskais personāls) atbilstību Ministru kabineta noteiktajiem kritērijiem koledžas darbības uzsākšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskolu likuma 8.panta sestā daļa nosaka, kādi noteikumi jāievēro dibinot augstskolu, savukārt saskaņā ar Izglītības likuma 24.panta trešo daļu attiecībā uz koledžām kritērijus to darbības uzsākšanai jānosaka Ministru kabinetam.  Līdz 2016.gada 1.jūnijam spēkā bija Ministru kabineta 2005.gada 22.februāra noteikumi Nr.134 “Noteikumi par koledžas darbības uzsākšanas kritērijiem” (turpmāk – kritēriju noteikumi), kas noteica koledžas darbības uzsākšanas kritērijus. Šobrīd šādi kritēriji noteikti nav. Lai nodrošinātu Izglītības likuma 24.panta trešās daļas pēdējā teikumā noteikto, ir izstrādāts projekts, kas paredz kritērijus, kuriem jāatbilst, lai koledža varētu tikt reģistrēta Izglītības iestāžu reģistrā.  Kritēriju noteikumos bija noteiktas zemākas prasības koledžas darbības uzsākšanai, kā tās ir noteiktas augstskolām Augstskolu likuma 8.panta sestajā daļā. Vienlaikus gan koledžas, gan augstskolas ir augstākās izglītības iestādes, kurām ir jānodrošina vienāda līmeņa augstākās izglītības kvalitāte, jāievēro vienādas prasības studiju virzienu akreditācijā un studiju programmu licencēšanā un darbības ilgtspēja. Līdz ar to nav pamata koledžām noteikt zemākas prasības to darbības uzsākšanai. Projekts paredz Ministru kabineta 2015.gada 14.jūlija noteikumos Nr.397 “Izglītības iestāžu un citu Izglītības likumā noteikto institūciju reģistrācijas kārtība” (turpmāk – reģistrācijas noteikumi) noteikt koledžu darbības uzsākšanai līdzvērtīgas prasības kā augstskolu dibināšanai par kritērijiem nosakot to, kas paredzēts Augstskolu likuma 8.panta sestajā daļā. Vienlaikus tiek ņemta vērā tās augstākās izglītības specifika, ko koledžas var īstenot, nosakot atšķirīgas prasības, kur tas ir nepieciešams.  Projekta 3.punkts paredz, kādiem kritērijiem jāatbilst koledžai, lai tā varētu tikt reģistrēta Izglītības iestāžu reģistrā.  Projekta 3.punktā iekļautais 91.1.apakšpunkts nosaka, ka iesniegumam par koledžas reģistrāciju pievieno dokumentus, kas apliecina, ka koledžā plānots īstenot vismaz divas studiju programmas un to īstenošanā tiks iesaistītas vismaz 12 personas ar doktora grādu vai ar augstāko izglītību bez doktora grāda, ja tām atbilstoši Augstskolu likumā noteiktajam ir pasniedzamajam priekšmetam atbilstošs praktiskā darba stāžs nozares studiju virziena specialitātēs, kurās tiks īstenotas studiju programmas. Augstskolu likuma 8.panta sestās daļas 1.punkts nosaka, ka dibinot augstskolu tiks īstenotas vismaz piecas studiju programmas. Šobrīd ir augstskolas, kas īsteno mazāk kā piecas studiju programmas, piemēram, nodibinājums “Lutera akadēmija” īsteno divas studiju programmas, Latvijas Mākslas akadēmija īsteno trīs studiju programmas, sabiedrība ar ierobežotu atbildību “Rīgas Ekonomikas augstskola” īsteno divas studiju programmas. Augstskolu likuma 8.panta sestās daļas 1.punktā ietvertais nosacījums neierobežo augstskolas, kas ir reģistrētas pirms Augstskolu likuma 8.panta sestajā daļā noteikto prasību ietveršanas likumā un īsteno mazāk studiju programmas kā Augstskolu likuma 8.panta sestās daļas 1.punktā noteikts. Šobrīd ir koledžas, kas īsteno tikai vienu vai divas studiju programmas. Vienlaikus uzsverams, ka ir koledžas, kas īsteno vairāk studiju programmas kā augstskolas, piemēram, Rīgas Tehniskā koledža īsteno 11 studiju programmas un sabiedrība ar ierobežotu atbildību “Alberta koledža” īsteno astoņas studiju programmas, savukārt sabiedrība ar ierobežotu atbildību “Latvijas Kristīgā akadēmija” īsteno deviņas studiju programmas, Latvijas Sporta pedagoģijas akadēmija īsteno astoņas studiju programmas un Latvijas Kultūras akadēmija īsteno sešas studiju programmas. Koledžas var īstenot tikai pirmā līmeņa profesionālās augstākās izglītības programmas, savukārt augstskolas var īstenot pirmā līmeņa profesionālās augstākās izglītības programmas, otrā līmeņa profesionālās augstākās izglītības programmas, bakalaura, maģistra un doktora studiju programmas. Līdz ar to būtu nepamatoti prasīt koledžām plānot īstenot piecas studiju programmas, kā tas ir noteikts augstskolām, jo augstskolas vienas jomas studiju programmas var īstenot dažādos līmeņos, bet koledža tikai vienā līmenī. Lai netiktu veidotas mazas izglītības iestādes, projekts paredz, ka koledžām būtu jāplāno īstenot vismaz divas studiju programmas. Šāds nosacījums neietekmē tās koledžas, kuras ir reģistrētas uz projekta pieņemšanas brīdi. Proporcionāli no tā, kas noteikts Augstskolu likuma 8.panta sestās daļas 1.punktā, paredzēts, ka studiju programmu īstenošanā koledžām jāiesaista vismaz 12 personas ar doktora grādu vai ar augstāko izglītību bez zinātniskā grāda, ja tām atbilstoši Augstskolu likumā noteiktajam ir pasniedzamajam priekšmetam atbilstošs praktiskā darba stāžs nozares studiju virziena specialitātēs, kurās tiks īstenotas studiju programmas. Prasības akadēmiskajam personālam ir noteiktas atbilstoši koledžas darbības specifikai, jo koledža īsteno tikai profesionālas studiju programmas, kuru īstenošanā ne tik daudz iesaista personas ar doktora grādu, cik nozares profesionāļus, kam nav doktora grāda.  Projekta 3.punktā iekļautajos 91.2., 91.3., 91.8.un 91.9.apakšpunktos noteikto kritēriju izpildi iespējams novērtēt ņemot vērā to, kādas studiju programmas koledža plāno īstenot un cik studējošos plāno uzņemt. Minētie apakšpunkti atbilst Augstskolu likuma 8.panta sestās daļas 2., 3.un 7.punktam. Būtiski uzsvērt, ka Izglītības kvalitātes valsts dienests atbilstību kritērijiem nevērtēs saturiski, jo saturiski resursu atbilstība vajadzībām tiks vērtēta studiju programmas licencēšanas un studiju virziena akreditācijas laikā. Taču Izglītības kvalitātes valsts dienesta uzdevums ir novērtēt jau esošos koledžas resursus, lai pārliecinātos par koledžas gatavību nodrošināt augstākās izglītības studiju programmas. Piemēram, Izglītības kvalitātes valsts dienests, lai novērtētu, vai koledžai ir telpas kvalitatīvai studiju programmu īstenošanai, novērtēs, vai koledžas telpas ir angārs, kurā studiju procesu nodrošināt nevarēs, vai tomēr ir kabineti, auditorijas, kas nepieciešams studiju īstenošanai, lai novērtētu bibliotēkas atbilstību, vērtēs kāda ir bibliotēkā pieejamā literatūra un citi informatīvie resursi, piemēram, ja koledža plānos īstenot studiju programmas vadības zinībās, vai bibliotēkā ir pieejama šāda literatūra, nevis piemēram, bērnu grāmatas. Piemēram, to, vai koledžai ir pieejams materiāltehniskais nodrošinājums, vērtēs pēc tā, vai ir auditorijas un tajās ir galdi, krēsli, datoraprīkojums, savukārt sanitārās prasības varētu būt minimums, kas nepieciešams, lai telpās varētu uzturēties cilvēki. Vienlaikus telpas platība uz vienu studējošo noteikta tāda pati kā augstskolām, ņemot vērā to, ka nav saprotams ar ko izskaidrojams fakts, ka uz vienu koledžas studējošo iepriekš bija nepieciešama mazāka telpas platība, kā uz augstskolas studējošo. Prasība par telpu esamību uz vismaz astoņiem gadiem noteikta atbilstoši prasībai, kas noteikta augstskolām. Nav skaidrs kritēriju noteikumos noteiktais, ka telpām koledžai jābūt uz vismaz pieciem gadiem, lai gan augstskolām šī prasība ir astoņi gadi. Pēc koledžas reģistrācijas nepieciešams licencēt studiju programmu, kas parasti notiek aptuveni četru mēnešu laikā, studiju programmu var uzsākt īstenot gada laikā pēc licencēšanas, divu gadu laikā pēc studiju programmas uzsākšanas īstenošanas studiju virziens ir jāakreditē, un pēc tam, kad akreditēts studiju virziens, jāakreditē koledža. Ņemot vērā minēto, kopā koledžas darbībai līdz brīdim, kad tā var izsniegt valsts atzītu diplomu, būtu jābūt nodrošinātai aptuveni sešus gadus, līdz ar to telpu esamība uz pieciem gadiem nevar liecināt par koledžas ilgtspēju. Telpu esamība uz vismaz astoņu gadu termiņu vērtējama uz koledžas reģistrācijas brīdi.  Projekta 3.punktā iekļautais 91.4.apakšpunkts paredz, ka koledža spēj nodrošināt saistības pret tās studiju programmās studējošajiem vismaz 711 435 euro apmērā, un to apliecina bankas vai apdrošināšanas sabiedrības izsniegta garantija. Minētais atbilst Augstskolu likuma 8.panta sestās daļas 4.punktā noteiktajam. Kritērijs ļauj pārbaudīt koledžas darbības ilgtspēju un spēju nodrošināt saistības pret studējošajiem, kas ir ļoti būtiski, ņemot vērā to, ka studējošie, studējot konkrētā augstākās izglītības iestādē, vēlas iegūt attiecīgo augstāko izglītību. Garantija aizsargā studējošos pret situācijām, kad attiecīgo augstāko izglītību var arī neiegūt, jo no studējošā nav atkarīgs, vai augstākās izglītības iestāde un attiecīgā studiju programma (atbilstošais studiju virziens) tiek akreditēta. Saskaņā ar Augstskolu likuma 55.panta astoto daļu studiju programmas slēgšanas gadījumā augstskola finansiāli nodrošina studējošajiem iespēju turpināt izglītības ieguvi citā attiecīgās augstskolas vai citas augstskolas studiju programmā. Lai nodrošinātu minēto, koledžai ir jābūt atbilstošiem finanšu līdzekļiem. Finanšu līdzekļu garantijas apmērs nav piesaistīts studējošo skaitam, ņemot vērā to, ka nav iespējams prognozēt, cik studējošo koledžā varētu studēt. Piemēram, Banku augstskolas Uzņēmējdarbības koledža īsteno divas studiju programmas, kurās 2017./2018.akadēmiskajā gadā studē 57 studējošie, sabiedrība ar ierobežotu atbildību “Novikontas Jūras koledža” īsteno divas studiju programmas, kurās 2017./2018.akadēmiskajā gadā studē 268 studējošie, sabiedrība ar ierobežotu atbildību “Starptautiskā Kosmetoloģijas koledža” īsteno vienu studiju programmu, kurā 2017./2018.akadēmiskajā gadā studē 218 studējošie, Valsts policijas koledža īsteno vienu studiju programmu, kurā 2017./2018.akadēmiskajā gadā studē 336 studējošie, un Valsts robežsardzes koledža īsteno vienu studiju programmu, kurā 2017./2018.akadēmiskajā gadā studē 58 studējošie. Kā arī nevar noteikt no augstskolām atšķirīgu garantijas apjomu, jo tad ir nepieciešams vērtēt, kāpēc tas ir samazināts vai palielināts. Tā kā augstskolas un koledžas ir augstākās izglītības iestādes, kam ir jānodrošina vienāds izglītības kvalitātes līmenis, kā arī studiju programmu īstenošanai noteiktas vienādas prasības, arī citām prasībām ir jābūt līdzvērtīgām.  Projekta 3.punktā iekļautais 91.5.apakšpunkts paredz, ka koledžas nošķirtās kustamās un nekustamās mantas vērtību jāapliecina sertificēta vērtētāja vērtējumam, ņemot vērā to, ka Izglītības kvalitātes valsts dienestam līdz šim nav bijis skaidrs, ar kādu dokumentu ir pietiekami, lai apliecinātu mantas vērtību. Sertificēti tiek gan nekustamo īpašumu vērtētāji, gan kustamās mantas vērtētāji, līdz ar to projekta 3.punktā iekļautajā 91.5.apakšpunktā paredzēts, ka nepieciešams sertificēta vērtētāja vērtējums. Kustamās un nekustamās mantas vērtība ir noteikta tāda pati kā augstskolām, jo nav piesaistīta studiju programmu un studējošo skaitam, kuru koledža plāno īstenot, jo ar šo kritēriju tiek novērtēta koledžas spēja nodrošināt studiju procesu un tā ilgtspēju, kā arī kalpo kā apliecinājums tam, ka koledžas dibinātājam ir pietiekami resursi augstākās izglītības nodrošināšanai. Kritēriju noteikumos ietvertā kustamās un nekustamās mantas vērtība nebija proporcionāli samazināta pret Augstskolu likuma 8.panta sestās daļas 5.punktā noteikto. Kā arī iepriekš netika regulēts, cik studiju programmas koledžai būtu jāplāno īstenot. Ņemot vērā to, ka Latvijas Nacionālās attīstības plāns 2014.-2020.gadam rīcības virziena “Attīstīta pētniecība, inovācija un augstākā izglītība” ietvaros nosaka uzdevumu “Augstākās izglītības konkurētspēja un konsolidācija” un saskaņā ar Izglītības attīstības pamatnostādnēm 2014.-2020.gadamaugstākās izglītības jomā tiek atbalstīta augstākās izglītības iestāžu, t.sk. koledžu, savstarpējā sadarbība, veicināta augstākās izglītības iestāžu resursu konsolidācija un studiju programmu ciešāka integrācija ar industriju, kā arī tiek paredzēts atbalsts studiju programmu konsolidēšanai, projekts paredz noteikt tik augstas prasības koledžu darbības uzsākšanai, lai tiktu veidotas spēcīgas jaunas koledžas, jo augstākās izglītības politika ir vērsta uz resursu konsolidāciju. Šāda mērķa sasniegšanu neveicinās mazu koledžu veidošanās, kas tādējādi izkliedētu pieejamos resursus, tāpēc tiek paredzēts, ka koledžai jāplāno īstenot vismaz divas studiju programmas un kustamās un nekustamās mantas vērtībai ir jābūt tikpat lielai cik tā ir noteikta augstskolām. Atkārtoti uzsverams, ka studiju programmu īstenošanai gan koledžām, gan augstskolām ir noteiktas vienādas prasības, līdz ar to arī materiāltehniskajai bāzei jābūt līdzvērtīgai.  Projekta 3.punktā iekļautais 91.6.apakšpunkts paredz, ka nevienam no koledžas dibinātājiem nav nodokļu vai valsts sociālās apdrošināšanas obligāto iemaksu parādu, neviens no koledžas dibinātājiem nav pasludināts par maksātnespējīgu, neatrodas likvidācijas procesā, neviena dibinātāja saimnieciskā darbība nav apturēta vai pārtraukta, nedz arī uzsākta tiesvedība par kāda dibinātāja darbības izbeigšanu, maksātnespēju vai bankrotu. Minētais atbilst Augstskolu likuma 8.panta sestās daļas 6.punktā noteiktajam. Kritērijs ļauj pārbaudīt koledžas darbības ilgtspēju, jo koledžu finansē tās dibinātājs.  Projekta 3.punktā iekļautais 91.7.apakšpunkts paredz, ka koledžas telpām ir jābūt apdrošinātām vismaz uz gadu. Ņemot vērā to, ka apdrošināšanas periods parasti ir ne ilgāks par gadu, tad ir jāņem vērā, ka iesniedzot reģistrācijas iesniegumu apdrošināšanas periods jau būs īsāks, kas būtu pieļaujams. Taču būtiski uzsvērt, ka reģistrācijas iesniegums nedrīkst tikt iesniegts apdrošināšanas perioda beigās.  Projekta 3.punktā iekļautais 91.10.un 91.11.apakšpunkts paredz noteikt minimālās prasības koledžas direktoram, līdzīgi kā Augstskolu likuma 17.panta otrā daļa nosaka prasības augstskolas rektoram (vienlaikus uzsverams, ka prasības nav tādas kā rektoram), kā arī noteikts, ka prasības docentiem, lektoriem un asistentiem ir atbilstošas Augstskolu likumā noteiktajām prasībām attiecīgajiem amatiem. Atbilstoši Ministru kabineta 2016.gada 13.decembra noteikumos Nr.810 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm amatu klasifikāciju” noteiktajam Iekšlietu ministrijas sistēmas iestāžu amatpersonu ar speciālajām dienesta pakāpēm amatu katalogam Iekšlietu ministrijas sistēmas koledžas vada dienestā esoša amatpersona (direktors), kurš ieņem amatu ar speciālo dienesta pakāpi, kam augstākā speciālā dienesta pakāpe ir pulkvedis un amatam atbilstošā izglītības tematiskā joma ir noteikta – “Tiesību zinātne”, “Civilā un militārā aizsardzība”, “Pedagogu izglītība un izglītības zinātnes”, “Sociālās un cilvēkrīcības zinātnes”, “Komerczinības un administrēšana”. Dienesta gaitas likuma 15.panta trešās daļas 4.punktā noteikts, ka vecākajam virsniekam, kurš ieņem majora, pulkvežleitnanta, pulkveža speciālo dienesta pakāpi – nepieciešama akadēmiskā vai otrā līmeņa profesionālā augstākā izglītība, savukārt Dienesta gaitas likuma 8.panta otrā daļa noteic, ka kandidāta atbilstību Iekšlietu ministrijas sistēmas koledžas vadītāja amatam novērtē vērtēšanas komisija, kuru izveido tās iestādes vadītājs, kuras padotībā atrodas koledža. Ņemot vērā minēto, projekts paredz, ka uz Iekšlietu ministrijas sistēmā esošas koledžas direktoru nav attiecināmas projektā noteiktās prasības.  Projektā ietvertie nosacījumi attieksies tikai uz tām koledžām, kuras tiks pieteiktas reģistrācijai Izglītības iestāžu reģistrā pēc projekta spēkā stāšanās. Uz jau reģistrētām koledžām šie nosacījumi attiecināti netiek, ņemot vērā to, ka tās ir reģistrētas saskaņā ar kritērijiem, kas bija spēkā uz to reģistrācijas brīdi.  Projekta 1.un 2.punkts izdara nepieciešamos papildinājumus saistībā ar Izglītības likuma 24.panta trešajā daļā noteiktā regulējuma iekļaušanu reģistrācijas noteikumos. Projekta 4.punkts paredz papildināt reģistrācijas noteikumu 13.punktu, lai pie koledžas reģistrācijas tiktu pārbaudīti arī koledžas reģistrācijai iesniedzamie dokumenti.  Izglītības likuma 14.panta 8.punkts dod Ministru kabinetam deleģējumu noteikt izglītības iestāžu un citu Izglītības likumā noteikto institūciju reģistrācijas kārtību. Deleģējums ietver noteikt gan reģistrācijas kārtību, gan svītrošanas no reģistra kārtību, ņemot vērā to, ka reģistrācija nav mūžīga un reģistrācijai tiek noteiktas prasības, kā arī reģistrētai iestādei tās darbības laikā ir jāievēro noteiktas prasības. Ja šīs prasības ir pārkāptas, tad izglītības iestādi vai Izglītības likumā noteikto institūciju ir jāvar svītrot no reģistra. Reģistrācijas noteikumu 24.un 25.punkts nosaka gadījumus, kuros amatpersona var pieņemt lēmumu par izglītības iestādes, tai skaitā koledžas, svītrošanu no Izglītības iestāžu reģistra. Reģistrācijas noteikumu 24.un 25.punkts nosaka:  “24. Amatpersona var pieņemt lēmumu par izglītības iestādes vai institūcijas svītrošanu no reģistra, ja:  24.1. izglītības iestādes dibinātājs vai institūcijas atbildīgā persona ir iesniegusi iesniegumu par izglītības iestādes vai institūcijas slēgšanu (likvidāciju) vai par izglītojošas darbības izbeigšanu;  24.2. dienests ir konstatējis, ka izglītības iestādes vai institūcijas reģistrācijas procesā ir sniegtas nepatiesas vai maldinošas ziņas, kas bijušas par pamatu izglītības iestādes vai institūcijas iekļaušanai reģistrā;  24.3. kompetentas kontroles institūcijas atkārtoti konstatējušas normatīvo aktu pārkāpumus izglītības iestādes vai institūcijas darbībā. Par konstatētajiem pārkāpumiem kompetentajai kontroles institūcijai ir pienākums informēt dienestu;  24.4. ir apliecinājums, ka izglītības iestāde vai institūcija savu darbību, tai skaitā izglītojošu darbību, vairs neveic (piemēram, tiesas spriedums, publiskos reģistros konstatēts, ka izglītības iestādes dibinātājs, izglītības iestāde vai institūcija ir likvidēta, anulētas visas licences);  24.5. iesniedzējs triju mēnešu laikā pēc dienesta pieprasījuma nav sniedzis dienesta pieprasīto informāciju.  25  25. Ja konstatēti būtiski normatīvo aktu pārkāpumi, kas var radīt vai ir radījuši ievērojamas nelabvēlīgas sekas, reģistra atbildīgā amatpersona var lemt par izglītības iestādes vai institūcijas svītrošanu no reģistra. Šādā gadījumā nav nepieciešams konstatēt normatīvo aktu pārkāpumu atkārtotību.”  Projekta 5.punkts paredz noteikt papildu nosacījumus koledžu svītrošanai no Izglītības iestāžu reģistra, ņemot vērā to, ka koledžas ir augstākās izglītības iestādes un nosacījumiem ir jābūt tādiem pašiem kā augstskolām.  Augstskolu likuma 8.6panta pirmā daļa nosaka, kādos gadījumos augstskola izslēdzama no reģistra:  “(1) Augstskolu vai filiāli izslēdz no reģistra:  1) ja dibinātājs ir iesniedzis iesniegumu par augstskolas likvidēšanu vai filiāles slēgšanu;  2) ja augstskola, kura atvērusi filiāli, tiek izslēgta no reģistra;  3) ja gada laikā pēc augstskolas vai filiāles reģistrēšanas nav saņemta licence studiju programmas īstenošanai;  4) ja gada laikā pēc licences saņemšanas nav uzsākta paredzēto studiju programmu īstenošana;  5) ja visām augstskolai vai filiālei izsniegtajām studiju programmu licencēm ir beidzies derīguma termiņš, tās ir atņemtas vai anulētas;  6) pamatojoties uz tiesas nolēmumu.”  Projektā ietverti Augstskolu likuma 8.6panta pirmās daļas 3.un 4.punktā noteiktie nosacījumi, kas attiecas uz augstskolām, tādējādi tos attiecinot arī uz koledžām. Savukārt Augstskolu likuma 8.6panta pirmās daļas 1., 5.un 6.punkts ir ietverti reģistrācijas noteikumu 24.1.un 24.4.apakšpunktā. Augstskolu likuma 8.6panta pirmās daļas 2.punkts nav attiecināms uz koledžām.  Projekts paredz noteikt, ka, ja ārkārtas akreditācijas rezultātā tiek pieņemts lēmums atteikt akreditēt koledžu, attiecīgā koledža var tikt svītrota no Izglītības iestāžu reģistra. Lai saņemtu koledžas akreditāciju saskaņā ar šobrīd spēkā esošo regulējumu, koledžai veicamas šādas secīgas darbības:  1. koledžas reģistrācija Izglītības iestāžu reģistrā (iesniegumu izvērtē un lēmumu pieņem Izglītības kvalitātes valsts dienests);  2. jauna studiju virziena atvēršana (iesniegumu izskata un rīkojumu sagatavo Izglītības un zinātnes ministrija, rīkojumu pieņem Ministru kabinets);  3. studiju programmu licencēšana (organizē Akadēmiskās informācijas centrs un lēmumu pieņem Studiju programmu licencēšanas komisija);  4. studiju programmas īstenošanas uzsākšana un studiju virziena, kam atbilst studiju programma/s, akreditācija (koledža uzņem studējošos, studiju virziena akreditāciju organizē Akadēmiskās informācijas centrs un lēmumu pieņem Studiju akreditācijas komisija);  5. koledžas akreditācija (organizē Akadēmiskās informācijas centrs un lēmumu pieņem Augstākās izglītības padome).  Saskaņā ar Augstskolu likuma 55.2panta sestās daļas 8.punktu par licences anulēšanu studiju programmai lemj, ja ir pieņemts lēmums par atteikumu akreditēt attiecīgo studiju virzienu augstākās izglītības iestādē. Lēmumu par atteikumu akreditēt studiju virzienu var pieņemt gan kārtējās studiju virziena akreditācijas rezultātā, gan ārpuskārtas studiju virziena akreditācijas rezultātā. Savukārt attiecībā uz augstākās izglītības iestādēm ir iespējama tikai ārkārtas akreditācija, jo augstākās izglītības iestāžu akreditācija ir beztermiņa. Ja visi augstākās izglītības iestādes īstenotie studiju virzieni netiek akreditēti, ir pamats anulēt licences visām īstenotajām studiju programmām, kas saskaņā ar reģistrācijas noteikumu 24.4.apakšpunktā noteikto ir pamats svītrot koledžu no Izglītības iestāžu reģistra. Ja koledža netiek akreditēta, tad saskaņā ar Augstskolu likuma 9.panta otrajā daļā noteikto tas liedz koledžai izsniegt diplomu. Taču tas neliedz koledžai turpināt īstenot studiju programmas. Ja ir konstatēti tik būtiski normatīvo aktu pārkāpumi vai kvalitātes nodrošināšanas trūkumi augstākās izglītības iestādes darbībā, kas ir bijuši par pamatu ierosināt koledžas ārkārtas akreditāciju, nav lietderīgi ierosināt arī studiju virzienu ārpuskārtas akreditāciju, pēc kuras varētu anulēt licences visām koledžas īstenotajām studiju programmām un tā rezultātā svītrot koledžu no Izglītības iestāžu reģistra.  Ņemot vērā to, ka koledžu akreditācija ir beztermiņa, nepieciešams noteikt, ka ārkārtas akreditācijas rezultātā pieņemta atteikuma akreditēt koledžu gadījumā, koledža var tikt svītrota no Izglītības iestāžu reģistra, jo gadījumi, kad šobrīd tiek akreditētas jaunas koledžas, ir reti. Kā arī ir būtiski noteikt sekas tam, ja ir konstatēts, ka koledža darbojas nekvalitatīvi vai pārkāpj savā darbībā normatīvos aktus, kuru dēļ ir ierosināta koledžas ārkārtas akreditācija.  Papildus uzsverams, ka nosacījumi, kas saskaņā ar Augstskolu likuma 8.6panta otro daļu var būt pamats augstskolas izslēgšanai no Augstskolu reģistra, ir ietverti reģistrācijas noteikumu 24.2.un 24.3.apakšpunktā un 25.punktā, līdz ar to šos nosacījumus nav nepieciešams ietvert reģistrācijas noteikumos atsevišķi. Izglītības kvalitātes valsts dienests var konstatēt attiecīgos normatīvo aktu pārkāpumus, jo saskaņā ar Izglītības likuma 20.panta trešās daļas 1.punktu Izglītības kvalitātes valsts dienestam jākontrolē izglītības procesa atbilstība likumiem un citiem normatīvajiem aktiem un 4.punktu tam ir tiesības administratīvi sodīt personas, kā arī saskaņā ar šī panta ceturtās daļas 5.punktu tam ir tiesības sastādīt pārbaudes aktus un 6.punktu – sastādīt protokolu par administratīvo pārkāpumu. Šie nosacījumi ir tie, kas paši par sevi ir tik būtiski normatīvo aktu pārkāpumi koledžas darbībā, kas ir pietiekami, lai varētu lemt par koledžas svītrošanu no Izglītības iestāžu reģistra saskaņā ar reģistrācijas noteikumu 25.punktu. |
| 3. | Projekta izstrādē iesaistītās institūcijas | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības kvalitātes valsts dienests, koledžas, personas, kas dibina koledžas. |
| 2. | Tiesiskā regulējuma ietekme uz tautsaimniecību un administratīvo slogu | Izglītības kvalitātes valsts dienests jau šobrīd, pirms augstskolu reģistrēšanas, pārbauda augstskolas atbilstību tām prasībām, kas noteiktas Augstskolu likumā augstskolām. Projekts paredz līdzvērtīgas prasības noteikt arī attiecībā uz koledžām, līdz ar to Izglītības kvalitātes valsts dienestam nebūs jāveic jaunas darbības un papildu administratīvais slogs neradīsies, jo Izglītības kvalitātes valsts dienesta pienākums jau šobrīd ir reģistrēt koledžas, pārbaudot noteiktus kritērijus. Kā arī iepriekš Izglītības kvalitātes valsts dienests reģistrēja koledžas pēc līdzīgiem kritērijiem, jo kritēriju noteikumi noteica līdzīgus kritērijus kā augstskolām, tikai prasības bija zemākas.  Izglītības kvalitātes valsts dienests jau šobrīd var pieņemt lēmumu par koledžu svītrošanu no Izglītības iestāžu reģistra un projektā ietvertie papildu nosacījumi koledžu svītrošanai no Izglītības iestāžu reģistra paši par sevi papildu administratīvo slogu nerada. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tika lūgts Latvijas Koledžu asociācijas viedokli par projektu. |
| 2. | Sabiedrības līdzdalība projekta izstrādē | Latvijas Koledžu asociācija ir sniegusi viedokli par projektu. |
| 3. | Sabiedrības līdzdalības rezultāti | Latvijas Koledžu asociācija ir sniegusi iebildumu, ka ņemot vērā koledžās īstenotās izglītības specifiku, koledžas studiju programmu īstenošanā iesaista galvenokārt nozares profesionāļus bez doktora grāda, līdz ar to prasību par 12 personām ar doktora grādu koledžas var nespēt nodrošināt. Latvijas Koledžu asociācija lūdza paredzēt, ka studiju programmu īstenošanā tiks iesaistītas 12 personas ar doktora grādu vai ar augstāko izglītību bez doktora grāda, ja tām atbilstoši Augstskolu likumā noteiktajam ir pasniedzamajam priekšmetam atbilstošs praktiskā darba stāžs nozares studiju virziena specialitātēs, kurās tiks īstenotas studiju programmas. Latvijas Koledžu asociācijas iebildums ir ņemts vērā un atbilstoši precizēts projekta 3.punkts. Latvijas Koledžu asociācija atbalsta projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības kvalitātes valsts dienests, personas, kas dibina koledžas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Izglītības un zinātnes ministrs Kārlis Šadurskis

Valsts sekretāre Līga Lejiņa

L.Upīte, 67047816

Linda.Upite@izm.gov.lv